Ο Φράνο Σέλακ ή Φράνε Σέλακ ήταν Κροάτης γνωστός για τις συχνές επιθανάτιες εμπειρίες του. Έχει χαρακτηριστεί είτε ως ο πιο τυχερός είτε ως ο πιο άτυχος άνθρωπος του κόσμου.

Προσωπική ζωή
-------------

Ο Φράνο Σέλακ γενήθηκε στις 14 Ιουνίου 1929 στην πόλη Πέτρινια της Γιουγκοσλαβίας. Ήταν καθηγητής μουσικής, έπαιζε ακορντεόν και του άρεσαν τα Ιταλικά λαϊκά τραγούδια.

Το 2002 και δυο μέρες μετά τα 73-ά του γενέθλια, ο Σέλακ κέρδισε 6.5 εκατομμύρια κούνα (ή 900.000€) από ένα λαχείο. Την ίδια χρόνια παντρεύτηκε επίσης για πέμπτη φορά. Ενώ αγόρασε δύο σπίτια και ένα σκάφος με τα κέρδη του, το 2010 αποφάσισε να δώσει τα περισσότερα από τα υπόλοιπα χρήματα σε συγγενείς και φίλους του, ζώντας ένα λιτό τρόπο ζωής.

Απεβίωσε στην ηλικία των 86 ετών.

Επιθανάτιες εμπειρίες
---------------------

Οι εμπειρίες του Σέλακ ξεκίνησαν τον Ιανουάριο του 1962 ταξιδεύοντας με τρένο από το Σαράγεβο στο Ντούμπροβνικ. Καθώς το τρένο περνούσε μέσα από ένα κρύο, βροχερό φαράγγι, ξέφυγε από τις γραμμές και συνετρίβη σε ένα ποτάμι. Ένας άγνωστος τράβηξε και έσωσε τον Σέλακ, ενώ 17 επιβάτες πνίγηκαν. Ο Σέλακ υπέστη κάταγμα στο χέρι και υποθερμία.

Την επόμενη χρονιά, κατά τη διάρκεια του πρώτου και μοναδικού του ταξιδιού με αεροπλάνο από το Ζάγκρεμπ στη Ριέκα, εκτινάχθηκε από μια δυσλειτουργική πόρτα εκτός αεροπλάνου και προσγειώθηκε σε μια θημωνιά. Το αεροπλάνο συνετρίβη, σκοτώνοντας 19 άτομα.

Τρία χρόνια αργότερα, το 1966, το λεωφορείο στο οποίο επέβαινε ξέφυγε από τον δρόμο πέφτοντας σε ένα ποτάμι, πνίγοντας τέσσερις επιβάτες. Ο Σέλακ κολύμπησε μέχρι την ακτή, έχοντας υποστεί μόνο μερικά κοψίματα και μώλωπες.

Το 1970, το αυτοκίνητό του έπιασε φωτιά καθώς οδηγούσε και κατάφερε να διαφύγει πριν ανατιναχτεί η δεξαμενή καυσίμου. Τρία χρόνια αργότερα, το 1973, σε ένα άλλο περιστατικό, ο κινητήρας του αυτοκινήτου του βράχηκε με καυτό λάδι από μια δυσλειτουργική αντλία καυσίμου, με αποτέλεσμα οι φλόγες να εκτοξευθούν μέσα από τις οπές αερισμού. Τα μαλλιά του Σέλακ κάηκαν σε αυτό το περιστατικό, αλλά κατά τα άλλα δεν έπαθε τίποτα.

Το 1995, χτυπήθηκε από λεωφορείο στο Ζάγκρεμπ, αλλά υπέστη μόνο ελαφρά τραύματα. Το 1996 προσπαθώντας να αποφύγει μια μετωπική σύγκρουση με ένα φορτηγό των Ηνωμένων Εθνών σε μια απότομη στροφή στο βουνό, λοξοδρόμησε σε ένα προστατευτικό κιγκλίδωμα, το οποίο υποχώρησε. Ο Σέλακ δε φορούσε ζώνη ασφαλείας, εκτινάχτηκε έξω από το αυτοκίνητο και πιάστηκε σε ένα κλαδί δέντρου, ενώ το όχημά του έπεσε 90 μέτρα στο γκρεμό.

Στη μοντέρνα κουλτούρα
----------------------

Οι επιθανάτιες εμπειρίες του Σέλακ ενέπνευσαν το νεοϋορκέζο καλλιτέχνη Ντέιβιντ Ράνσομ (David Ransom) της This & That Visuals να δημιουργήσει ένα κινούμενο σχέδιο στο YouTube το 2014, εξιστορώντας τη ζωή του Σέλακ. Το βίντεο έγινε ιδιαίτερα διάσημο επιτυγχάνοντας πάνω από 3 εκατομμύρια προβολές.

Στο Σέλακ δεν άρεσε ο τρόπος που προβλήθηκε η ζωή του μέσα από το συγκεκριμένο βίντεο, δηλώνοντας «Οι Αμερικανοί δεν έχουν ιδέα. Μου ζωγράφισαν μουστάκι και μπέρδεψαν όλα μου τα ατυχήματα. Ίσως κερδίσουν πολλά χρήματα, ενώ εγώ ζω με μια σύνταξη. Ας μου στείλουν τουλάχιστον χίλια δολάρια».

Αμφισβητήσεις
-------------

Οι ιστορίες του δεν έχουν επαληθευθεί και το BBC απέτυχε να τον προσεγγίσει προσωπικά το 2014 μετά το διάσημο βίντεο στο YouTube.

Δεν υπάρχουν επίσημα αρχεία που να τεκμηριώνουν ένα θανατηφόρο κροατικό αεροπορικό δυστύχημα το 1963 ή ένα θανατηφόρο ατύχημα τρένου το προηγούμενο έτος. Την ίδια στιγμή, το BBC έδωσε το έτος του πρώτου του ατυχήματος ως το 1957, και όχι το 1962, και είπε ότι έγινε σε λεωφορείο αντί για τρένο.

Εν τω μεταξύ, υπήρξαν ασυνέπειες στις ιστορίες του Σέλακ. Όταν η εφημερίδα The Telegraph του πήρε συνέντευξη το 2003, είπε ότι αγόραζε λαχεία με συνέπεια για χρόνια πριν τελικά κερδίσει. Ωστόσο, όταν η The Telegraph του μίλησε ξανά το 2010, ο Σέλακ είπε ότι κέρδισε το τζακ ποτ την πρώτη φορά που έπαιξε. Επίσης, το έτος της νίκης του στο λαχείο αποκλίνει σε διαφορετικές πηγές.

Πηγές
-----

1. 1 2 3 4  Delauney, Guy (14 Μαΐου 2014). «#BBCtrending: Is the 'world's luckiest man' being exploited?». *BBC*. BBC. bbc. Αρχειοθετήθηκε από το πρωτότυπο στις 28 Νοεμβρίου 2021. Ανακτήθηκε στις 11 Δεκεμβρίου 2021.
2. 1 2 3  Λίτλτσαϊλντ, Κρις (20 Αυγούστου 2018). «LUCKIEST OR UNLUCKIEST MAN IN THE WORLD?». *Ripley's*. ripleys. Αρχειοθετήθηκε από το πρωτότυπο στις 5 Δεκεμβρίου 2021. Ανακτήθηκε στις 11 Δεκεμβρίου 2021.
3. 1 2  Kuroski, John (4 Ιουνίου 2018). «The Seven Unbelievable Survival Stories Of Frane Selak». *ATI* (στα Αγγλικά). ati. Αρχειοθετήθηκε από το πρωτότυπο στις 4 Δεκεμβρίου 2021. Ανακτήθηκε στις 11 Δεκεμβρίου 2021.
4. ↑  Πέτροβ, Ντανίελα (5 Απριλίου 2017). «Supruga loto milijunaša: 'Svima je pomogao, a umro je razočaran!'» (στα Κροατικά). Αρχειοθετήθηκε από το πρωτότυπο στις 14 Νοεμβρίου 2021. Ανακτήθηκε στις 11 Δεκεμβρίου 2021.
5. 1 2 3 4  Goos, Hauke (16 Ιουνίου 2003). «Stirb langsam» [Die Hard]. *Der Spiegel* (στα Γερμανικά). spiegel. Ανακτήθηκε στις 24 Απριλίου 2014.
6. 1 2 3 4 5 6  Hough, Andrew (14 May 2010). «Frano Selak: 'world's luckiest man' gives away his lottery fortune» (στα Αγγλικά). *The Telegraph*.. Ανακτήθηκε στις 9 March 2014.
7. ↑  «Fortune smiles on unluckiest man» (στα Αγγλικά). *The Scotsman*. 18 June 2003.. Ανακτήθηκε στις 9 March 2014.
8. ↑  «Supruga loto milijunaša: 'Svima je pomogao, a umro je razočaran!'». *Story.HR* (στα Κροατικά). Ανακτήθηκε στις 14 Νοεμβρίου 2021.
9. ↑  Vejnović, Saša (30 November 2016). «Oni su čudom preživjeli zrakoplovne nesreće: Otkrivamo koje je najsigurnije mjesto u avionu» (στα Κροατικά). *Dnevnik.hr* (Nova TV (Croatia)).. Ανακτήθηκε στις 28 November 2021.
10. ↑  «The luckiest unlucky man to ever live (Frane Selak)». *YouTube* (στα Αγγλικά). This & That Visuals. 1 Μαΐου 2014. youtube. Αρχειοθετήθηκε από το πρωτότυπο στις 21 Οκτωβρίου 2021. Ανακτήθηκε στις 11 Δεκεμβρίου 2021.
11. ↑  Chapman, Clare (22 Ιουνίου 2003). «Disaster as a way of life». *The Telegraph* (στα Αγγλικά). The Telegraph. telegraph-2003.
12. ↑  Hough, Andrew (14 Μαΐου 2010). «Frano Selak: 'world's luckiest man' gives away his lottery fortune». *The Telegraph* (στα Αγγλικά). The Telegraph. telegraph-2010. Αρχειοθετήθηκε από το πρωτότυπο στις 21 Νοεμβρίου 2021. Ανακτήθηκε στις 11 Δεκεμβρίου 2021.